Source: https://www.investujeme.sk/clanky/ako-zdanovat-vynosy-z-podielovych-listov/
Timestamp: 2018-06-25 09:44:30+00:00

Document:
Ako zdaňovať výnosy z podielových listov - Investujeme.sk <% if ( total_view > 0 ) { %> <%= total_view > 1 ? "total views" : "total view" %>, <% if ( today_view > 0 ) { %> <%= today_view > 1 ? "views today" : "view today" %> no views today	No views yet
Daňová legislatíva upravujúca zdanenie výnosov fyzických osôb plynúcich z investovania do podielových listov sa v priebehu posledných rokov viackrát zmenila. Mnohí investori vložili v priebehu minulých rokov svoje peniaze do podielových listov za dnes už neplatných podmienok zdaňovania pričom správcovské spoločnosti im zrážajú pri ich redemácií zrážkovú daň a to bez ohľadu na skutočnosť, kedy investor vkladal peniaze. Prinášame Vám návod a pravidlá ako podľa súčasnej legislatívnej úpravy zdaniť príjmy fyzických osôb z redemácie podielových listov.
Podielové listy obstarané do konca roku 2003
Pri redemácii podielových listov nezaradených do obchodného majetku u fyzických osôb, ktoré sú rezidentmi Slovenskej republiky je potrebné sa riadiť prechodným ustanovením §52b ods. 11 Zákona o dani z príjmov (ďalej len „ZDP“). Toto ustanovuje, že povinnosť vykonať zrážku dane sa vzťahuje aj na podielové listy obstarané do 31.12.2003, ak k ich redemácii dôjde od 01.04.2007, t.j. napríklad aj v roku 2013. Práve v súlade s týmto ustanovením sú správcovské spoločnosti povinné vykonať zrážku dane v prípade redemácie podielových listov, z ktorých podielnik dosiahol zisk a to bez ohľadu na ich rok obstarania.
Pri podávaní daňového priznania je rovnako možné použiť na tieto podielové listy prechodné ustanovenie uvedené v §52 ods. 20 ZDP. Pokiaľ správcovská spoločnosť vykoná zrážku dane pri redemácii podielových listov obstaraných do konca roku 2003 a daňovník spĺňa podmienky na oslobodenie takéhoto príjmu v súlade s legislatívou platnou v znení do konca roku 2003, tak sumu zrazenej dane si podielnik bude nárokovať prostredníctvom podaného daňového priznania.
Investor – fyzická osoba uvedie zrazenú daň platiteľom dane, teda spoločnosťou, od ktorej mal obstaraný podielový list a ktorej ho aj vrátil, ako daň podľa §43 ZDP, pričom príjem z takéhoto podielového listu nebude uvádzať v daňovom priznaní ako súčasť čiastkového základu dane podľa §7 ods. 1 písm. g) ZDP, nakoľko je tento príjem od dane oslobodený v súlade s prechodným ustanovením uvedeným v §52 ods. 20 ZDP. Dôvod uvedenia sumy zrazenej dane a neuvedenia adekvátneho príjmu z dôvodu oslobodenia od dane uvedie v časti „Osobitné záznamy“ tlačiva daňového priznania FO – typ B.
Na zdanenie príjmu z predaja cenných papierov, t.j. aj na príjem z redemácie podielových listov obstaraných pred rokom 2004, je potrebné použiť ustanovenia §4 ods. 1 písm. d), 10 ods. 3 písm. a) a §58 ods. 8 Zákona č. 366/1999 Z. z. o daniach príjmov (ďalej ako „starý ZDP“) a to aj v prípade ich redemácie po roku 2003. Príjem z redemácie podielových listov sa do roku 2006 považoval za príjem z prevodu cenného papiera, t.j. za tzv. ostatný príjem a nie za príjem z kapitálového majetku ako je to v súčasnosti.
V súlade s § 4 ods. 1 písm. d) starého ZDP účinného od 1.1.2000 do 31.12.2003 bol od dane oslobodený príjem z predaja cenných papierov, ak doba medzi nadobudnutím a predajom presiahla tri roky, pričom predajom cenného papiera na účely tohto starého ZDP sa považoval aj spätný predaj, t.j. vyplatenie, podielových listov.
V prípade podielových listov obstaraných do konca roku 1999 bol účinný zákon č. 286/1992 Zb. o daniach z príjmov v znení neskorších predpisov, podľa ktorého sa príjem z predaja cenných papierov považoval za ostatný príjem podľa § 10 ods. 1 písm. d) zákona č. 286/1992 Zb. s výnimkou uvedenou v § 4 tohto zákona.
Podľa predmetnej výnimky boli od dane oslobodené príjmy z predaja cenných papierov, ak doba medzi nadobudnutím a predajom presiahla jeden rok a tieto príjmy neboli predmetom podnikania daňovníka alebo neslúžili na jeho podnikanie alebo inú samostatnú zárobkovú činnosť. Pritom sa toto ustanovenie nevzťahovalo na príjmy z kapitálového majetku. Toto ustanovenie sa ale vzťahuje aj na aplikáciu oslobodenia od dane pri redemácii podielových listov obstaraných do konca roku 1999 v prípade podielových listov, ktoré daňovník drží doteraz.
Znamená to, že v prípade redemácie podielových listov obstaraných pred rokom 2004, budú v roku 2013 podmienky oslobodenia od dane požadované legislatívou platnou do roku 2003 určite splnené.
„V prípade redemácie takýchto podielových listov v roku 2013 odporúčame podielnikom podať za rok 2013 daňové priznanie a prípadnú sumu zrazenej dane zo strany správcovskej spoločnosti uviesť ako preddavok na daň. Keďže príjem z redemácie takýchto podielových listov bude od dane oslobodený, suma zrazenej dane bude predstavovať „preplatok“ na dani z tohto druhu príjmu daňovníka.
ZDP nedefinuje ako preukázať právo na uplatnenie oslobodenia od dane. Odporúčame však daňovníkom uchovávať všetku dokumentáciu, ktorá preukazuje, že predmetné podielové listy boli skutočne obstarané pred rokom 2004,“ uviedol Peter Pašek, Managing Director Accace Slovakia.
Redemácia podielových listov obstaraných od roku 2004
V súčasnosti sa považuje príjem dosiahnutý z vyplatenia, resp. vrátenia podielových listov za príjem z kapitálového majetku. Čiastkovým základom dane sa v prípade takéhoto príjmu rozumie suma, o ktorú úhrn príjmov z redemácie podielových listov v rámci daného kalendárneho roka prevyšuje úhrn vkladov podielnika. Toto platí aj v prípade, ak daňovník vlastní podielové listy vo viacerých fondoch.
Čiastkový základ dane takéhoto daňovníka sa v prípade redemácie podielových listov vo viacerých fondoch vypočíta z rozdielu príjmov zo všetkých podielových listov dosiahnutých z ich redemácie a úhrnom všetkých vkladov podielnika, ktoré sa vzťahujú k týmto redemovaným podielovým listom. Ak je takýto celkový rozdiel záporný, tak sa na daňové účely na neho neprihliada. Znamená to, že v prípade redemácie podielových listov je možné kompenzovať zisky a straty dosiahnuté z ich redemácie v rámci kalendárneho roka.
V súlade s §43 ods. 3 písm. b) ZDP sa daň vyberá zrážkou aj v prípade príjmu z podielových listov dosiahnutých ich redemáciou. Zrážku dane je v súlade s §43 ods. 10 ZDP povinný vykonať platiteľ dane, teda správcovská spoločnosť, pričom zrážka dane sa vykoná z kladného rozdielu medzi vyplatenou nezdanenou sumou a vkladom podielnika, ktorým je predajná cena pri jeho vydaní. Takto zrazená daň sa považuje za splnenú riadnym vykonaním zrážky, avšak fyzická osoba sa môže rozhodnúť takúto zrážku dane považovať za svoj preddavok na daň.
Vyššie uvedené má najmä význam v prípade, ak daňovník dosiahne v rámci kalendárneho roka z titulu redemácie rozličných podielových listov zisky ako i straty pričom z ich celkového započítania vykáže taký základ dane, pri ktorom výška daňovej povinnosti z neho vypočítaná je nižšia ako suma zrážky dane zrazenej pri redemácii podielových listov, z ktorých vykázal zisk, t.j. prostredníctvom podaného daňového priznania sa vie „dostať“ späť k celkovej alebo k časti sumy zrazenej dane počas kalendárneho roka.
Autor je Managing Directorom účtovníckej poradenskej spoločnosti Accace.
Tagy podielové fondy podielové listy zdaňovanie výnosov
Jedna odpoveď na “Ako zdaňovať výnosy z podielových listov”
Ladislav Kirner píše:
7. februára 2018 o 17:48
Vynosy z podielovych listov po ukonceni su zdanovane 19%? Od akej sumy vynosu podliehaju zdaneniu napr.400Eur? Spravca je povinny predlozit po ukonceni pisomnu informaciu?

References: §52
 §52
 §43
 §7
 §52
 §4
 §58
 § 4
 § 10
 § 4
 §43
 §43